b'\n_START_ARTICLE_\nZvone \xc5\xa0eruga\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0eruga je osnovno \xc5\xa1olo obiskoval na Oto\xc4\x8dcu, gimnazijo pa v Novem mestu. Tako kot ostalim kme\xc4\x8dkim fantom so mu popoldnevi minevali ob pa\xc5\xa1nji krav, okopavanju vinogradov, zimski ve\xc4\x8deri ob dru\xc5\xbeinski molitvi ro\xc5\xbenega venca za pe\xc4\x8djo, ter poletnim kopanjem na Krki. Za kme\xc4\x8dko dru\xc5\xbeino je bilo tedaj morje predale\xc4\x8d in predrago._NEWLINE_Po gimnaziji je leta 1974 vpisal novinarstvo na ljubljanski FSPN, kjer je v sedmih letih dokon\xc4\x8dal tri letnike, nato pa \xc5\xa1tudij opustil. Odkrije pa \xc4\x8dare sveta in novinarskega dela, kar ga veliko bolj privla\xc4\x8di kot suhoparen \xc5\xa1tudij._NEWLINE_Leta 1974 je \xc5\xa1el prvi\xc4\x8d \xc4\x8dez mejo - v Trst po kavbojke. Na prvo pravo potovanje se je odpravil \xc5\xbee naslednje leto (1975 prek Evrope) z avtostopom, zatem severna Afrika (1976) in istega leta Indija ter leto pozneje pol leta Afrike. Letala so bila predraga, vse poti vodijo po tleh in z nekaj dolarji na dan. V Srednjo Ameriko se je leta 1977 odpravil z ladjo in kolesom, in zatem z avtostop prepotoval \xc5\xa1e Zdru\xc5\xbeene dr\xc5\xbeave. Takrat se mu je porodila ideja o potovanju z motorjem okoli sveta. Pol leta je delal kot mornar med Indijo in Japonsko na ladji Splo\xc5\xa1ne plovbe, zaslu\xc5\xbeek in nekaj pokroviteljev mu je zado\xc5\xa1\xc4\x8dalo za starega Suzukija ter leto in pol potovanja prek Severne in Ju\xc5\xbene Amerike (1983/84). Na prvih \xc5\xa1tirih mesecih se mu je pridru\xc5\xbeila tudi Romana, \xc5\xa1tudentska ljubezen, s katero \xc5\xa1e vedno dru\xc5\xbeno in prijazno vozita skozi \xc5\xbeivljenje. Po vrnitvi domov je napisal prvo knjigo Potovanja k ljudem, z novo pokroviteljsko podporo pa sta leta 1985 skupaj z Romano, ki je v tem \xc4\x8dasu kon\xc4\x8dala \xc5\xa1tudij politologije, nadaljevala potovanje z motorjem prek Azije do Avstralije. Zadnji del svetovnega potovanja, leto dni dolgo odkrivanje Afrike, pa je bilo isto\xc4\x8dasno tudi njuno poro\xc4\x8dno potovanje (1989). O motoristi\xc4\x8dnih odkrivanjih sveta govori knjiga Druga\xc4\x8dne zvezde, o njegovem afri\xc5\xa1kem delu pa tudi serija \xc5\xa1estih televizijskih dokumentarcev z istim naslovom. 4. julija 1990 se jima je rodila h\xc4\x8derka Kaja, Zvone pa je dve leti zatem nadaljeval svoja novinarska iskanja na nekaterih vro\xc4\x8dih in nevarnih vojnih \xc5\xbeari\xc5\xa1\xc4\x8dih Balkana, Somalije in Kambod\xc5\xbee \xe2\x80\x93 knjiga Nevarne poti. Leta 1995 so se dru\xc5\xbeno z Romano, ter malo Kajo, ki je imela pet let, za leto dni odpravili z nahrbtniki okoli sveta \xe2\x80\x93  knjigi Prijazne poti in Indijanci brez perja sta iz\xc5\xa1li leta 1996. (18. avgusta 1996) se mu je rodil sin Grega, Zvone pa je za\xc4\x8del na svoja odmaknjena brezpotja jemati skupine sopotnikov, kar se je nekaj let zatem (2003) razvilo v Dru\xc5\xa1tvo popotnikov \xc5\xa0eruga \xe2\x80\x93 za avanturiste. O teh izku\xc5\xa1njah govori njegova \xc5\xa1esta knjiga Poti v neznano. Leta 2002 se je s celo dru\xc5\xbeino za osem mesecev odpravil po zelo stranskih poteh Azije in Afrike \xe2\x80\x93 knjiga Nekam dale\xc4\x8d je iz\xc5\xa1la leta 2003. _NEWLINE_V zadnjih treh letih (2003-2006) se Zvone posve\xc4\x8da predvsem vodenju skupin v plemenska podro\xc4\x8dja Azije in Afrike. Leta 2006 je izvedel novo potovanje: z motorjem iz Ljubljane v kenijski Nairobi; to je namre\xc4\x8d \xc5\xa1e edini del motoristi\xc4\x8dnega potovanja, ki ga pred leti zaradi vojn in zaprtih mej ni uspel kon\xc4\x8dati. _NEWLINE_Zvone \xc5\xa0eruga \xc5\xbeivi z dru\xc5\xbeino v Ljubljani, ob\xc4\x8dasno pa se umakne na Dolenjsko v staro dru\xc5\xbeinsko zidanico.'